แง้มงบ Q2 เครือ “ปตท.” จับตา TOP กำไรแจ่มสุดโต 9 เท่าตัว PTTEP นิวไฮรอบ 10 ปี
โบรกประเมินผลประกอบการงวดไตรมาส 2/65 กลุ่ม “ปตท.” จับตา TOP กำไรแจ่มสุดโต 9 เท่าตัว แตะ 2.2 หมื่นลบ. หลังบันทึกกำไรขายหุ้น GPSC ลุ้น PTTEP กวาดกำไร 1.9 หมื่นลบ. นิวไฮในรอบ 10 ปี ตามปริมาณ-ราคาขายเพิ่มขึ้น
โบรกประเมินผลประกอบการงวดไตรมาส 2/65 กลุ่ม “ปตท.” จับตา TOP กำไรแจ่มสุดโต 9 เท่าตัว หลังบันทึกกำไรขายหุ้น GPSC ลุ้น PTTEP กำไรนิวไฮรอบ 10 ปี
27 ก.ค. 2565

เริ่มเข้าสู่ช่วงประกาศผลประกอบการงวดไตรมาส 2/65 และงวด 6 เดือนแรกปี 65 ของบริษัทจดทะเบียนในประเทศไทย ดังนั้น “ข่าวหุ้นธุรกิจออนไลน์” ได้ทำการสำรวจและรวบรวมข้อมูลแนวโน้มผลการดำเนินงานของหุ้นในกลุ่ม “ปตท.” ซึ่งประกอบด้วย บริษัท ปตท. จำกัด (มหาชน) หรือ PTT, บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP, บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC, บริษัท ไออาร์พีซี จำกัด (มหาชน) หรือ IRPC, บริษัท ไทยออยล์ จำกัด (มหาชน) หรือ TOP, บริษัท พีทีที โกลบอล เคมิคอล จำกัด (มหาชน) หรือ PTTGC และบริษัท ปตท. น้ำมันและการค้าปลีก จำกัด (มหาชน) หรือ OR ดังนี้

โดย บล.โนมูระ พัฒนสิน ระบุในบทวิเคราะห์ คาดการณ์ว่า PTTEP จะมีกำไรสุทธิ 19,187 ล้านบาท เพิ่มขึ้น 169% เมื่อเทียบจากปีก่อน และ 82% เมื่อเทียบจากไตรมาสก่อน ทำจุดสูงสุดในรอบ 10 ปี ตามปริมาณขายที่เพิ่มขึ้นจากแหล่งใหม่ และอัตรากำไรที่ดีขึ้นตามราคาขายเฉลี่ย (ราคาน้ำมันดิบปรับเพิ่มจาก OPEC+ เพิ่มกำลังการผลิตช้า และ การคว่ำบาตรน้ำมันรัสเซีย) แนะนำ “ซื้อ” ราคาเป้าหมายปี 2565 ที่ 175 บาท/หุ้น
ส่วน GPSC คาดกำไรอยู่ที่ 816 ล้านบาท ลดลง 65% เมื่อเทียบจากปีก่อน GPM ที่ลดลงจากส่วนการขายไฟลูกค้าอุตสาหกรรม (IU) ที่โดนฉุดจากต้นทุนพลังงานที่เพิ่มขึ้นมาก แต่เติบโต 160% เมื่อเทียบจากไตรมาสก่อน ได้ GPM ที่เพิ่มขึ้นตามการเพิ่ม ft และส่วนแบ่งกำไรฯ ไซยะบุรี แนะนำ “ซื้อ” ราคาเป้าหมายปี 2565 ที่ 86 บาท/หุ้น
ด้าน IRPC คาดกำไรสุทธิ 3,738 ล้านบาท ลดลง 18% เมื่อเทียบจากปีก่อน เพราะอัตรากำไรฝั่งปิโตรเคมีที่ลดลงจาก oversupply ฉุด และมี oil hedging loss ก้อนใหญ่ แต่เติบโต 149% เมื่อเทียบจากไตรมาสก่อน หลักๆ มาจากฝั่งโรงกลั่นที่ค่าการกลั่นเพิ่มขึ้น 263% เมื่อ้เทียบจากไตรมาสก่อน แนะนำ “ซื้อ” ราคาเป้าหมายปี 65 ที่ 5 บาท/หุ้น
ขณะที่ TOP คาดกำไรสุทธิ 22,088 ล้านบาท เติบโต 941% เมื่อเทียบจากปีก่อน และ 208% เมื่อเทียบจากไตรมาสก่อน เป็นผลมาจากกำไรพิเศษจากการขายเงินลงทุน GPSC ราว 1.3 หมื่นล้านบาท และค่าการกลั่นที่ฟื้นสูง 5,710% เมื่อเทียบจากปีก่อน และ 263% เมื่อเทียบจากไตรมาสก่อน ตามการฟื้นตัวการใช้น้ำมัน และการคว่ำบาตรน้ำมันรัสเซีย แนะนำ “ซื้อ” ราคาเป้าหมายปี 65 ที่ 80 บาท/หุ้น
ด้าน PTTGC คาดกำไรสุทธิ 148 ล้านบาท ลดลง 99% เมื่อเทียบจากปีก่อน และ 96% เมื่อเทียบจากไตรมาสก่อน เนื่องจาก fx loss ก้อนใหญ่ ประกอบกับอัตรากำไรธุรกิจฝั่งปิโตรเคมีลดลงมาก และมีปิดซ่อมใหญ่โรงโอเลฟินส์ 3 แนะนำ “ซื้อ” ราคาเป้าหมายปี 65 ที่ 72 บาท/หุ้น